Hartswater: 5 vas ná grumoorde | Netwerk24
Deur Verslagspan 28 Julie 2020 22:19
Die Brand-gesin se Sondag-middagete het onaangeraak op die tafel bly staan toe hulle van hul hoewe buite Hartswater ontvoer en later vermoor is.
Danie (83) en Breggie Brand (73) en hul dogter Elzabie Brand (54) is Sondagmiddag in die huis aangeval.
Hartswater is in die Noord-Kaap, digby die grens met Noordwes.
Elzabie het voorheen in Gauteng gewoon en was in 2013 en 2014 'n advertensiekonsultant by Beeld in Pretoria.
Die bejaarde egpaar sou binnekort Kaapstad toe verhuis het.
"Hulle het nie eens kans gehad om hul middagete te eet nie," sê hul skoonseun Wikus Taljaard van Brackenfell in Kaapstad.
Taljaard sê hy en sy vrou, Heidie – die Brand-egpaar se jongste dogter – het Sondagmiddag met haar ouers en suster oor die telefoon gepraat.
"Alles was oukei. Hulle het gelag, gesels en grappies gemaak. Dit was net ná 12:00.
"Die aanval moes net daarna gebeur het, want hulle het nie die kos geëet nie," sê hy.
Familievriende het gaan ondersoek instel. 'n Grootskaalse soektog is die middag begin nadat die vriende op die verlate huis afgekom het.
Die huis was vreeslik deurmekaar en daar was tekens van 'n struweling, asook bloed en sleepmerke.
Kort nadat die soektog begin is, is die egpaar se Nissan Micra in die Takaneng-nedersetting naby Taung opgespoor.
Taung is sowat 30 km van Hartswater af.
Elzabie se motor, 'n grys Mazda CX-5, is Maandag omstreeks 23:00 op die N18 net duskant Pudimoe voorgekeer. Die pad loop tussen Hartswater en Vryburg.
Die polisie het die 42-jarige vrou wat die motor bestuur het en twee passasiers, mans van onderskeidelik 18 en 19 jaar oud, in hegtenis geneem.
Die eerste drie verdagtes het blykbaar aan die polisie gewys waar Elzabie se lyk versteek is. Sy is omstreeks 01:00 Dinsdagoggend gevind.
Taljaard sê sy het steekwonde gehad en beserings aan haar kop en gesig.
Na verneem word het die verdagtes ook aangedui dat die egpaar se lyke verder in dieselfde gebied agter 'n bos met takke toegepak is. Hulle is Dinsdag omstreeks 17:00 gevind, nie ver van waar Elzabie se lyk gelê het nie.
Brig. Mohale Ramatseba, polisiewoordvoerder, sê die lyke is in die bosse buite Takaneng gevind. Dit is sowat 15 km van die Brands se kleinhoewe.
Die hoewe was Dinsdag verlate, en 'n skelgeel polisielint het die ingang versper.
Die huis is nie omhein nie, maar het swaar diefwering voor die vensters.
Taljaard sê hulle vermoed nou sy skoonouers se hondjie, 'n miniatuur-pinscher wat 'n week voor die aanval dood is, is vergiftig.
"My skoonpa het gedink 'n slang het hom gepik, maar dalk was dit 'n manier om van hom ontslae te raak."
Hy sê sy vrou kry baie swaar. "Haar hele lewe het binne 'n kwessie van 'n paar sekondes heeltemal verander. Sy het hulle elke dag gebel, gehoor of dinge reg is. Dit gaan 'n swaar tyd wees."
Taljaard sê hulle was reeds besig met die reëlings om sy skoon­ouers Kaapstad toe te laat trek.
Volgens hom het Elzabie, 'n grafiese ontwerper, sowat 'n jaar gelede ná haar egskeiding by haar ouers in Hartswater gaan woon.
'n Voormalige kollega wat vroeër saam met Brand gewerk het, maar anoniem wou bly, sê haar kollegas sal haar onthou as 'n opgewekte mens wat goed met kliënte kon werk.
"Sy was net 'n lekker mens en baie vriendelik. Wat met haar gebeur het, is skokkend. Dit maak 'n mens siek."